
REPUBLIKA HRVATSKA
TRGOVAČKI SUD U OSIJEKU
STALNA SLUŽBA U SLAVONSKOM BRODU                              Broj: 7/St-2922/2016-6
Trg pobjede 13
35000 Slavonski Brod       


U  I M E  R E P U B L I K E  H R V A T S K E

R J E Š E N J E

TRGOVAČKI SUD U OSIJEKU, STALNA SLUŽBA U SLAVONSKOM BRODU, po stečajnoj sutkinji Mirni Vujčić, postupajući po zahtjevu Financijske agencije, Regionalnog centra Osijek, Podružnice  Slavonski Brod za provedbu skraćenog stečajnog postupka nad stečajnim dužnikom PRISIKA društvo s ograničenom odgovornošću za proizvodnju i trgovinu, skraćena tvrtka: PRISIKA d.o.o.,  Čaprginci ( Općina Okučani ), Čaprginci 11, OIB: 62078806206, kojeg zastupa punomoćnik Ivan Grgić, odvjetnik iz Zagreba dana 03. travnja 2017. godine

r i j e š i o     j e

1. Obustavlja se skraćeni stečajni postupak nad stečajnim dužnikom PRISIKA društvo s ograničenom odgovornošću za proizvodnju i trgovinu, skraćena tvrtka: PRISIKA d.o.o.,  Čaprginci ( Općina Okučani ), Čaprginci 11, OIB: 62078806206. 

2. Po pravomoćnosti ovoga rješenja donijeti će se rješenje o pokretanju prethodnog postupka odnosno otvaranju stečajnog postupka.


Obrazloženje

Financijska agencija, Regionalni centar Osijek, Podružnica Slavonski Brod sukladno odredbi čl. 429. st. 1 Stečajnog zakona ( dalje: SZ NN 71/15 ) podnijela je zahtjev za provedbu skraćenog stečajnog postupka nad stečajnim dužnikom  PRISIKA društvo s ograničenom odgovornošću za proizvodnju i trgovinu, skraćena tvrtka: PRISIKA d.o.o.,  Čaprginci ( Općina Okučani ), Čaprginci 11, OIB: 62078806206. Iz prijedloga proizlazi da dužnik nema zaposlenih osoba, a u Očevidniku  redoslijeda osnova za plaćanje na dan 01. rujna 2015.godine ima evidentirane neizvršene osnove za plaćanje u neprekinutom razdoblju od 889 dana u ukupnom iznosu od 67.115,95 Kn.
Postupajući po zahtjevu predlagatelja, na temelju odredbe čl. 428. SZ-a utvrđeno je da nisu ispunjene pretpostavke za pokretanje drugog postupka radi brisanja dužnika iz sudskog registra, pa su na temelju odredbe čl. 430. SZ-a oglasom pozvane osobe ovlaštene za zastupanje dužnika po zakonu da u roku od petnaest dana od dana objave oglasa podnesu sudu javnobilježnički ovjerovljeni popis imovine i obveza na propisanom obrascu te su pozvani vjerovnici da najkasnije u roku od četrdeset i pet dana od objave oglasa predlože otvaranje stečajnog postupka i solidarno uplate predujam za namirenje troškova stečajnog 

postupka u iznosu od 10.000,00 Kn te su upozoreni o pravnim posljedicama nepodnošenja prijedloga za otvaranje stečajnog postupka. 
		Nastavno tome, doneseno je rješenje St-1466/2015-4 od 12.veljače 2016.godine kojim je otvoren i istovremeno zaključen skraćeni  stečajni postupak nad stečajnim dužnikom protiv kojeg je dužnik uložio žalbu.  U žalbi, u bitnome, navodi da je izmirio obveze i da na dan 09.prosinca 2015.godine tj. na dan kada je sud primio zahtjev za provedbu skraćenog stečajnog postupka nije imao neizvršenih osnova za plaćanje, a što je vidljivo iz  Izvatka o  promjenama i  stanju na transakcijskom računu od 28. kolovoza 2015. godine i 31. kolovoza 2015.godine, pa je zahtjev za provedbu skraćenog stečajnog postupka podnesen na temelju netočnih i neažurnih podataka FINA-e, te da nema neizvršenih osnova za plaćanje. Nadalje je naveo da je vlasnik nekretnina čija je tržišna vrijednost nekoliko milijuna kuna i daleko je veća od osnova za plaćanje koje nisu bile izvršene u ranijem razdoblju, a kao vlasnik ima poslovne planove stavljanje u funkciju nekretnina radi pokretanja poslovnih aktivnosti i zapošljavanje radnika. 
		Rješenjem Visokog trgovačkog suda Republike Hrvatske posl.br.47/Pž 1397/2016-5 od 24. svibnja 2016. godine ukinuto je rješenje broj St-1466/2015-4 od 12. veljače 2016. godine i predmet vraćen na ponovni postupak. Nakon toga, doneseno je rješenje broj St-2068/2016-2 od 08.rujna 2016.godine kojim je zahtjev FINA-e za provedbu skraćenog stečajnog postupka nad stečajnim dužnikom odbijen kao neosnovan protiv kojeg je FINA, kao predlagatelj, podnijela žalbu. Iz žalbenih navoda predlagateljice proizlazi da je sud pogrešno utvrdio da je stanje računa dužnika kod Hrvatske poštanske banke d.d. 25.500,00 Kn, jer je uvidom u Jedinstveni registar računa utvrdila  da su svi računi dužnika ugašeni a posljednji je ugašen 15.veljače 2016.godine, pa zbog navedenog dužnik niti na dan 17.veljače 2016.godine, a niti na dan 31.kolovoza 2015.godine nije mogao imati navedeni iznos na računu, da se dužnik neprekidno nalazi u blokadi od 27.ožujka 2013.godine, da niti jedna od četiri prinudne osnove za plaćanje nisu u cijelosti izvršene, da su podaci o iznosu i danima neizvršenih osnova za plaćanje službeni podaci kojima FINA raspolaže kao nadležno tijelo s obzirom da na temelju zakonskih odredbi vodi Očevidnik redoslijeda za plaćanje kao jedinstvenu bazu podataka o redoslijedu primitka osnova za plaćanje te na dan 01.rujna 2015.godine dužnik u Očevidniku redoslijeda za plaćanje dužnik je imao neizvršene osnova u neprekinutom razdoblju od 889 dana u  ukupnom iznosu od 67.115,95 Kn u koji iznos je uračunata kamata i naknada Financijske agencije za provedbu ovrhe na novčanim sredstvima, a da dužnik na dan 21.rujna 2016.godine ima neizvršene osnove za plaćanje u neprekinutom razdoblju od 1274 dana.
		Rješenjem Visokog trgovačkog suda Republike Hrvatske broj 86/Pž-7458/2016-2 od 16. studenog 2016.godine ukinuto je rješenje posl.br. St-2068/2016-2 od 07. rujna 2016.godine i predmet vrćen na ponovni postupak.
		Sukladno uputi izraženoj u ovoj odluci potrebno je utvrditi sadrži li zahtjev za provedbu skraćenog stečajnog postupka podatak o ukupnom iznosu duga evidentiranom na temelju neizvršenih osnova za plaćanje te da li su ispunjeni uvjeti iz odredbe čl.428 SZ-a za provođenje skraćenog stečajnog postupka, vodeći pri tome računa da te pretpostavke moraju postojati na dan  odlučivanja o provedbi skraćenog stečajnog postupka.
		Zaključkom posl.br. 7/St-2922/2016-2 od 17.veljače 2017.godine pozvan je predlagatelj dopuniti odnosno ispraviti zahtjev za provedbu skraćenog stečajnog postupka na način da naznači pravilan podatak o ukupnom iznosu duga evidentiranog na temelju neizvršenih osnova za plaćanje i to kako na dan podnošenja zahtjeva za provedbu skraćenog stečajnog postupka, tako i na dan postupanja po zaključku. 

 		U ostavljenom roku, FINA kao predlagatelj, se očitovala da je na dan podnošenja zahtjeva za provedbu skraćenog stečajnog postupka tj. 8. prosinca 2015. godine u Očevidniku redoslijeda osnova za plaćanje dužnik imao neizvršene osnove za plaćanje u ukupnom iznosu od 67.527,32 Kn u koji iznosi je uračunata kamata i naknada Financijske agencije za provedbu ovrha na novčanim sredstvima, a na dan izrade podneska tj.28. veljače 2017. godine u Očevidniku redoslijeda osnova za plaćanje dužnik imao neizvršene osnove za plaćanje u ukupnom iznosu od 71.569,75 Kn u koji iznos je uračunata kamata i naknada Financijske agencije za provedbu ovrhe na novčanim sredstvima.
		Po službenoj dužnosti pozvan je Hrvatski zavod za mirovinsko osiguranje dostaviti podatak da li dužnik ima zaposlene osobe te se isti očitovao da nije u mogućnosti dostaviti tražene podatke jer navedeno poduzeće nije nikada registrirano u HZMO.
		Ocjena je suda da su ispunjene pretpostavke iz odredbe čl.428. SZ-a za provedbu skraćenog stečajnog postupka nad stečajnim dužnikom i da je prijedlog FINA-e osnovan.
 		Iz Zahtjeva za provedbu skraćenog stečajnog postupka od 04.prosinca 2015. godine, koji je ovaj sud zaprimio 09. prosinca 2015. godine, proizlazi da je na dan 01.rujna 2015.godine u Očevidniku redoslijeda osnova za plaćanje dužnik imao neizvršene osnove za plaćanje u ukupnom iznosu od 67.115,95 Kn u koji iznos je uračunata kamata i naknada Financijske agencije za provedbu ovrha na novčanim sredstvima, a to proizlazi iz podataka predlagatelja navedenih u žalbi od 21. rujna 2016. godine. Iz Potvrde o neizvršenim osnovama za plaćanje od 21.rujna 2016. godine vidljivo je da dužnik ima neizvršene osnove za plaćanje u neprekinutom razdoblju od 1274 dana te da na taj dan u Jedinstvenom registru računa nema otvorenih računa niti oročenih novčanih sredstava, a to proizlazi iz Očevidnika o danima insolventnosti od istoga datuma. Iz Podataka iz Jedinstvenog registra računa ( listovi 18 i 41 spisa)   vidljivo je da su računi dužnika kod banaka zatvoreni i to kod Addiko bank d.d. dana 14. lipnja 2014. godine, a kod Hrvatske poštanske banke d.d. dana 15. veljače 2016. godine. U cijelosti je priklonjena vjera podacima koje je dostavila predlagateljica kao tijelo koje je temeljem zakona ovlašteno voditi Jedinstveni registar računa, pa je utvrđeno da je  dužnik u Očevidniku redoslijeda osnova za plaćanje imao neizvršene osnove za plaćanje koje na dan 08. prosinca 2015. godine iznose 67.527,32 Kn, a na dan 28. veljače 2017. godine 71.569,75 Kn, a iznos se dalje povećavao u odnosu na visinu neizvršenih evidentiranih osnova na dan 01. rujna 2015. godine koje su iznosile 67.115,95 Kn upravo zato što se u taj iznos uračunava kamata i naknada Financijske agencije za provedbu ovrhe na novčanim sredstvima. Stoga više nije relevantan podatak Hrvatske poštanske banke d.d.od 31. kolovoza 2015. godine o postojanju iznosa od 25.500,00 Kn na računu dužnika, na koji se poziva dužnik,  jer on predstavlja promet odnosno poslovne promjene na računu dužnika za taj konkretan dan, ali ne znači da račun dužnika nije u blokadi. Nadalje, iz Specifikacije izvršenja osnove za plaćanje UO/I-415-02/13-001/00003 ( listovi 34 i 35 spisa) vidljivo je da iznos od  25.500,00 Kn iskorišten za plaćanje neizvršenih osnova za plaćanje, a dužnik svoje tvrdnje da je cjelokupni dugovni iznos platio i da  dana  9. prosinca 2015. godine nije imao  neizvršnih osnova za plaćanje nije dokazao.  Nastavno, tome je utvrđeno da dužnik u trenutku odlučivanja o zahtjevu za provedbu skraćenog stečajnog postupka ima i nadalje neizvršene osnove za plaćanje u Očevidniku redoslijeda za plaćanje u razdoblju dužem od 120 dana u  ukupnom iznosu od 71.569,75 Kn, da  nema zaposlenih osoba što proizlazi iz dopisa od HZMO-a od 09.ožujka 2017.godine i da nisu ispunjene pretpostavke za pokretanje drugog postupka radi brisanja iz sudskog registra.   
		Po  mišljenju ovog  suda, neovisno o tome što zakonski zastupnik dužnika nije postupio sukladno pozivu iz oglasa i u ostavljenom roku dostavio javnobilježnički ovjerovljeni popis imovine i obveza, iz dužnikovih navoda tijekom postupka i to  žalbe od 

17.veljače 2017.godine, proizlazi da je dužnik vlasnik nekretnina čija je tržišna vrijednost nekoliko milijuna kuna. Stoga, u situaciji kad sam dužnik tvrdi da je vlasnikom nekretnina milijunske vrijednosti, inzistiranje na formalnoj primjeni  odredbe  čl.  431. st. 2. SZ-a samo iz razloga što dužnik nije u ostavljenom roku iz oglasa podnio ovaj popis imovina i obveze, ne oslobađa sud obveze da postupi sukladno odredbi čl. 433. SZ-a i utvrdi da nisu ispunjene pretpostavke za  istodobno otvaranje i zaključenje stečajnog postupka jer sam dužnik tvrdi da je vlasnikom imovine - nekretnina milijunske vrijednosti,  što znači da je upravo ta dužnikova imovina dostatna za namirenje predvidivih  troškova postupka.   
Stoga je na temelju odredbe čl. 433. SZ-a odlučeno kao u izreci rješenja.


U Slavonskom Brodu, 03. travnja 2017. godine


       Stečajna sutkinja
            Mirna Vujčić


NAPUTAK O PRAVNOM LIJEKU
Protiv ovog rješenja dopuštena je žalba u roku od osam dana
 po isteku osmog dana od dana objave rješenja na mrežnoj stranici
 e-Oglasna ploča sudova. Žalba se podnosi  Visokom trgovačkom 
sudu u Zagrebu  putem ovoga suda  u tri  primjerka.





DNA:
1. Rješenje nepravomoćno
2. Objaviti na mrežnoj stranici e-Oglasna ploča sudova
3. Dostaviti:
· Dužniku po punomoćniku
· FINA
4. Kalendar 15 dana

